**PROGRAMUL EDUCAȚIONAL JUDEȚEAN „EDUCĂM ÎMPREUNĂ”**

* destinat părinţilor şi cadrelor didactice din învăţământul preşcolar -

**Argument:**

Schimbările pe care le aduce educaţia în viaţa fiecărei persoane sunt fundamentale, începând cu educarea copilului în familie, apoi cu educaţia oferită de grădiniţă şi şcoală - instituţii care îşi au rolul lor bine stabilit în dezvoltarea copilului. Părinţii sunt primii profesori ai copilului, ei preluându-şi rolul încă de la naşterea acestuia, asigurându-i, pe lângă educaţie, existenţa materială şi un climat familial adecvat. Există suficiente situaţii în care familia se ocupă doar de satisfacerea nevoilor primare şi de asigurarea unui anumit nivel material al existenţei, neglijând sau ignorând o comunicare adecvată cu copilul şi o educaţie pe măsură, lăsându-le, exclusiv, în sarcina grădiniţei şi şcolii.

Educaţia copiilor este scopul comun al grădiniței, școlii şi al familiei, care poate fi realizat eficient doar în relaţie de comunicare şi de parteneriat, prin divizarea competenţelor, responsabilităţilor şi a funcţiilor între părţile implicate, prin investirea comună a resurselor de timp, prin împărtăşirea informaţiilor, prin depunerea efortului şi soluţionarea în comun a situaţiilor problematice, etc.

Odată cu intrarea copilului în grădiniţă, părinţii intră, şi ei, într-o comunitate constituită în jurul acesteia, unde se pot implica mai mult sau mai puţin. Un parteneriat eficient între educatoare și părinți se construiește în beneficiul copiilor. Grădinița trebuie să prevadă proceduri și activități care să faciliteze implicarea părinților în activitatea desfășurată. Aceasta presupune ca, la nivel institutional, să fie asumat faptul că beneficiarul direct al instituției, pe lângă copil, este FAMILIA, fiecare membru al acesteia fiind în egală măsură beneficiar și partener al serviciilor pe care le oferă grădinița. Ceea ce îi uneşte pe părinții, şi îi determină să se implice în viaţa grădiniţei este o preocupare comună pentru felul în care se simt copiii la grădiniţă, pentru ceea ce fac şi cum fac, astfel încât să se dezvolte bine. Parteneriatul dintre grădiniţă şi familie reprezintă o primă experienţă relaţională şi de colaborare a părinţilor cu persoanele profesioniste în domeniul educaţiei. Cei mai mulţi părinţi manifestă deschidere, dorinţă de colaborare cu personalul grădiniţei, dorinţă de implicare şi de sprijin.Însă, se poate întâmpla, ca realizarea parteneriatului să fie împiedicată, uneori, de bariere în comunicare, de atitudini nepotrivite ale celor implicaţi, de lipsă de timp sau chiar de răbdare şi, nu de puţine ori, din necunoaşterea unor aspecte care ţin de caracteristicile dezvoltării copiilor în perioada timpurie sau de specificul activităţii din grădiniţă.

Ca urmare, comunicarea (dintre conducerea unităţii de învăţământ şi părinţi şi dintre educatoare şi părinţi) este mijlocul cel mai important pentru stabilirea şi menţinerea relaţiei de parteneriat între grădiniţă şi familie.

În acest context, al parteneriatului cu familia, este foarte important ca părinţii şi cadrele didactice să dea dovadă de deschidere reciprocă, să-şi împărtăşească lucruri referitoare la copii, să colaboreze şi să se sprijine reciproc, într-o relaţie complexă, benefică pentru ambele părți implicate, în care fiecare conştientizează importanţa rolului celuilalt în viaţa copilului. „Dacă între părinţi şi cadrele didactice nu se stabileşte o relaţie de colaborare, atunci, cel mai probabil, se va isca una de conflict şi competiţie. Fără îndoială, o stare de tensiune dintre educatoare şi părinţii afectează comportamentul copilului. De asemenea, între educatoarele din grădiniţă este important să se poată stabili o echipă, aşa încât să poată funcţiona o adevărată comunitate educativă în jurul copilului” (Viorica Preda).

**Experienţa a demonstrat că felul în care cadrele didactice şi conducerea instituţiei de învăţământ percep influenţa părinţilor asupra procesului educaţional şi asupra grădiniţei sau şcolii, în general, determină rolul şi locul oferit părinţilor în instituţia de învăţământ şi invers. De asemenea, direcţia, calitatea şi intensitatea influenţei părinţilor asupra grădiniţei, determină şi este determinată de percepţia pe care o au cadrele didactice şi directorul instituţiei asupra relaţiei grădiniţă/şcoală – familie şi asupra importanţei pe care o acordă aceştia părinţilor, în educarea copiilor.**

**Conducerilor unităţilor de învăţământ şi cadrelor didactice le revine rolul iniţierii unor ocazii autentice de implicare a părinţilor în activităţile grădiniţei, demonstrând deschidere, capacitate de înţelegere şi de conciliere și, nu în ultimul rând, profesionalism.**

**Grup ţintă:**

1. Beneficiari direcţi: părinţii copiilor înscrişi în grădiniţe şi cadrele didactice din învăţământul preşcolar
2. Beneficiari indirecţi: copiii preşcolari

**Scopul programului:** Crearea unei comunităţi educative în jurul instituţiei grădiniţei

**Obiective specifice:**

*Privind grădinița:*

* Iniţierea unor demersuri menite să cultive lucrul în echipă, educatoare – părinţi, în beneficiul copiilor;
* Valorificarea experienţei şi a competenţelor de comunicare ale cadrelor didactice, precum şi abilităţile dobândite în calitate de instructori pentru părinţi (unde este cazul);
* Promovarea, în rândul părinţilor, a principiilor voluntariatului, înţelegerii mutuale, lucrului în echipă, având în vedere starea de bine a copilului

*Privind cadrele didactice din învățământul preșcolar:*

* Cooptarea părinţilor din grupă ca parteneri în educaţie;
* Articularea tuturor tipurilor de activităţi în parteneriat;
* Utilizarea competențelor și disponibilităților părinților pentru a lucra în activităţi diverse şi în etape diferite ale zilei/anului şcolar.

*Privind părinții copiilor:*

* Formarea/îmbunătăţirea deprinderii de a colabora cu grădinița, de fi activ în viaţa acesteia, de a participa, ca parteneri autentici ai cadrului didactic la acţiuni de zi cu zi;
* Adoptarea unor măsuri congruente sau complementare celor utilizate de cadrele didactice, astfel încât să contribuie la realizarea coerenţei continuum-ului educaţional;
* Preluarea unor principii şi tehnici de parenting necondiţionat sau a unor modele de comunicare-conlucrare cu copilul, de la cadrele didactice.

**Descrierea programului:**

Programul educațional județean „Educăm împreună” se adresează, în mod deosebit părinţilor şi cadrelor didactice din toate instituţiile de învăţământ preşcolar, fiecare dintre aceştia având un rol semnificativ.

Ideea fundamentală a programului este aceea că părinţii trebuie să fie o prezenţă permanentă în instituţia de învăţământ şi în mijlocul copiior, nu doar ca însoţitori ai acestora sau beneficiari ai activităţii depuse de cadrele didactice, şi nici spectatori la activităţi sau evenimente speciale, ci membri activi ai unei comunităţi educaţionale din care fac parte.

Programul este viabil numai în măsura în care ambii agenţi educaţionali sunt implicaţi (cadrele didactice şi părinţii), conştienţi fiind că sunt necesari într-o relaţie continuă şi complementară şi că nici unul dintre aceştia nu poate prelua atribuţiile celuilalt, fiecare având un alt rol. Important este însă ca această complementaritate să poată fi înţeleasă corect, pentru coerenţa mediului educativ în care se dezvoltă copiii.

 Acest program nu oferă o reţetă pentru modul in care părinţii ar trebui să se comporte în anumite situaţii cu copiii, ci, mai degrabă, ii ajută pe părinţi să reflecteze asupra propriilor acţiuni, să înţeleagă mai bine demersurile cadrelor didactice şi reacțiile copiilor lor, pentru a proceda în acelaşi sens.

Ca urmare, prezența părinților în unitatea de învăţământ trebuie să devină o obişnuinţă, odată cu implementarea proiectului local în fiecare unitate de învăţământ, astfel încât, în timp, părinţii să poată să adopte măsuri congruente cu cele ale cadrelor didactice, să acţioneze sinergic în favoarea copilului şi să reuşească să facă echipă cu cadrul didactic de la grupă, în anumite momente sau etape ale activităţii / ale anului şcolar.

**Coordonarea programului:**

La nivelul fiecărei unităţi de învăţământ se va elabora un proiect local și se va decide modul de implementare şi de coordonare a acestuia; va fi desemnat coordonatorul local al proiectului, pentru care se va emite o decizie; se va concepe şi transmite o scrisoare personalizată părinţilor, prin care sunt invitaţi să se implice, alături de dascăli, în derularea proiectului.

În funcţie de specificul şi mărimea unităţii de învăţământ, conducerea unităţii va decide dacă la nivelul unităţii va fi desemnat un coordonator de proiect sau va lăsa fiecare cadru didactic să deruleze şi să răspundă doar de propriul proiect. În ambele situaţii, cadrele didactice trebuie să elaboreze o planificare a activităţilor pentru câte un semestru şi să o înainteze, spre avizare, conducerii unităţii.

####  În cazul unităţilor de învăţământ cu mai multe cicluri de educaţie, dacă proiectul judeţean se consideră binevenit, poate fi preluat şi adoptat şi de către acestea. În acest context, tot conducerea unităţii este cea care va decide dacă va desemna un singur coordonator de proiect, câte un coordonator pentru fiecare ciclu de învăţământ sau va lăsa coordonarea la nivelul fiecărei grupe de preşcolari sau clase de elevi.

**Monitorizarea și evaluarea:**

Monitorizarea și evaluarea se realizează la nivelul fiecărei unități școlare. Prin monitorizare şi evaluare se efectuează analiza şi controlul respectării obiectivelor şi termenelor prevăzute; compararea rezultatelor obţinute cu rezultatele prevăzute; analiza stadiului de realizare a obiectivelor; analiza eficacităţii utilizării resurselor. Aceastea se va concentra asupra analizei performanțelor pe termen scurt comparate cu ceea ce s-a planificat. Monitorizarea va ajuta să se efectueze o verificare regulată a ceea ce s-a realizat în mod curent. Informaţiile pot reprezenta indicatori atît cantitativi, cît şi calitativi. Dacă nu se vor colecta datele pe parcursul desfăşurării proiectului, nu se va putea aprecia la sfârşit dacă ceea ce s-a realizat este în concordanță cu ceea ce s-a anticipat.

Evaluarea se va realiza semestrial prin modalități la alegere, astfel coordonatorului de proiect i se creează posibilitatea să ajusteze și să armonizeze activitățile cu nevoile, interesele identificate sau exprimate de părinți. Evaluarea se va concentra asupra a patru aspecte principale: resurse investite; obiective realizate; rezultate obținute; impactul realizat. Evaluarea trebuie să răspundă la următoarele întrebări: în ce măsură proiectul și-a atins obiectivele şi dacă nu, de ce?

**Cuvinte cheie ale Programului:** PERMANENȚĂ, CONGRUENȚĂ, EFICIENȚĂ

**Activităţi la nivelul grădinițelor:**

Tipurile de activităţi care se vor derula, la nivelul fiecărei instituții preșcolare:

1. **Activităţi informative:**
* Adresate tuturor părinţilor, în care aceştia vor beneficia de informaţii de interes privind

creşterea, îngrijirea, educaţia, nutriţia copiilor, parentingul necondiţionat. Cadrul didactic poate susţine singur, cu o pregătire bună în prealabil, activitatea sau poate apela la un partener, cu care să facă echipă, în funcţie de tema abordată: bibliotecar, puericultor, asistent social, consilier şcolar, logoped, asistent medical sau medic pediatru / nutriţionist / stomatolog / medic de familie, etc., profesor de la învăţământul primar, etc.

* Adresate unui grup de părinţi, cu interese şi nevoi asemănătoare în ce priveşte educaţia

copiilor

* Individuale, adresate unui singur părinte: discuţie individuală, consiliere individuală pe o

anumită problemă, etc.

1. **Activităţi formative (practice):**
* Adresate tuturor părinţilor:
* Activităţi în cadrul tuturor proiectelor şi programelor educaţionale inițiate/adoptate de unitatea de

Învăţământ (locale, județene, naționale, internaționale);

* Activități în parteneriat grădiniță-familie-comunitate, care pot oferi oportunități de fluidizare a comunicării și relaționării dintre actorii implicați;
* concursuri educative între părinţi pe teme privind: creşterea, îngrijirea, educaţia, nutriţia copiilor,

conduita civilizată, disciplinarea pozitivă, acordarea atenţiei, stimularea şi aprecierea copilului, etc.;

* concursuri sportive, de artă plastică, gospodăreşti şi / sau distractive între părinţi;
* concursuri între părinţi şi copii pe teme de: ştiinţă, ecologie, alimentaţie sănătoasă, conduită

civilizată, artă plastică sau îndeletniciri practice (confecţionare, preparare, etc.)

* Adresate unui grup de părinţi, cu interese şi nevoi asemănătoare în ce priveşte educaţia

copiilor (activităţi logopedice, activităţi de consiliere pe diverse teme, etc.)

* Individuale, adresate unui singur părinte: confecţionăm/reparăm împreună(cadru

didactic-părinte) jucării/materiale educaţionale, ne jucăm împreună cu copilul şi cu copiii, un părinte este invitat să asiste la anumite activităţi sau etape ale acestora sau să secondeze, cu ghidaj, activitatea cadrului didactic, etc.

1. **Activităţi în cadrul Programului Naţional de Educaţie a Părinţilor după metoda „Educaţi**

**aşa !”** – dacă în unitatea de învăţământ există formatori sau instructori pentru părinţi abilitaţi în urma parcurgerii cursurilor de formare pot desfăşura (este recomandat!) activităţi cu părinţii, cu condiţia respectării tipicului şi structurii cursului şi a numărului maximum/minimum de părinţi.

1. **Activităţi duale** (în pereche **–** educatoare – părinte). Exemple: învăţarea unor dansuri sau

obiceiuri populare, realizarea unor îndeletniciri practice, învăţarea unor cântece, prezentarea unui teatru de marionete, crearea sau recondiționarea unor materiale/jucării, etc.

1. **Alte tipuri de activităţi** organizate de instituţia de învăţământ sau la nivelul unei grupe din

cadrul instituţiei, cu impact asupra formării şi implicării părinţilor în educarea copiilor: activităţi din programul zilnic, activităţi ecologice, etice, culturale, sanitare, de educaţie pentru lectură / pentru mişcare, pentru timpul liber, Concursul judeţean de teatru pentru părinţi, adresat copiilor etc.

**Planificarea activităților:**

În fiecare instituție preșcolară se vor desfășura activităţi în cadrul proiectului local, în strțnsă corelare cu prevederile programului județean, în funcţie de caracteristicile părinţilor copiilor din grupă, având în atenţie toţi părinţii, nevoile lor şi disponibilităţile lor, indiferent de rasă, sex, cult, pregătire profesională, statut social, vârstă, dar și tipurile de programe, proiecte și activități care se desfășoară în cadrul acestora. Numărul acestor activităţi va fi la latitudinea cadrului didactic, dar strâns legat de caracteristicile şi de nevoile grupului de părinţi - exprimate de aceştia sau identificate de cadrul didactic, precum și de nevoile generate de demersurile educative planificate.

Frecvenţa activităţilor nu trebuie să fie întâmplătoare, ci să aibă la bază planificarea elaborată (de fiecare cadru didactic), pe semestre. Înafara activităților planificate, cadrul didactic va fi receptiv față de interesele și nevoile părinților, față de disponibilitățile acestora, chiar dacă acestea sunt exprimate pentru alte perioade decât cele planificate, dar şi faţă de solicitările copiilor, când părintele s-ar putea, din nou, armoniza cu educatoarea.

**Clarificări:**

* Simpla prezenţă a părinţilor la o activitate nu contribuie la atingerea obiectivelor proiectului; aceştia, cooptaţi şi antrenaţi de cadrele didactice, trebuie să se manifeste activ (prin întrebări, acţiuni, muncă în echipă cu cadrul didactic, etc.);
* O vizită la un obiectiv tematic sau turistic, în care părinţii au rolul de însoţitori sau de parteneri, nu este activitate în cadrul proiectului local, atâta timp cât acţiunea respectivă este una solitară şi/sau nu are obiective clare, precise, specifice pentru părinţi;
* O simplă “plenară” sau “şedinţă” cu părinţii, chiar dacă are o temă şi un conţinut, nu poate fi activitate în cadrul proiectului local, dacă cadrul didactic nu a stabilit nişte obiective şi dacă nu se asigură, prin mijloace proprii, că acestea au fost atinse de către părinţi (printr-un mic chestionar de evaluare, câteva joculeţe, caracterul general interactiv al acţiunii etc.);
* Activitatea nu poate coincide, decât cu mici excepții, cu activităţile de consiliere și suport educațional destinate părinţilor, care au un statut aparte;
* Cadrele didactice vor alterna activităţile informative cu activităţile practice şi cu activităţile comune cadre didactice - părinţi - copii, activităţile destinate tuturor părinţilor din grupă cu cele duale sau cu cele destinate unui grup restrâns de părinţi sau unui singur părinte, activităţile simple, fireşti, cu cele festive.
* O bună comunicare cu părinţii şi o colaborare cu educatoarea nu este suficientă, atâta timp cât aceasta are loc doar cu prilejul unor evenimente.
* Colaborarea adulţilor presupune formarea unei echipe de egali, constituită din adulţii din jurul copiilor: cadre didactice, părinţi, bunici, alte persoane în grija cărora se află copiii.
* Obiectivele proiectului local nu se pot realiza de pe poziţii de superioritate sau de obligativitate și nici dacă nu este alocat un timp şi un spaţiu pentru realizarea acestora.

**În concluzie: Adoptarea Programului județean „Educăm împreună” constituie cadrul general de desfăşurare a tuturor tipurilor de programe/proiecte educaționale şi activităţi planificate a se desfăşura în parteneriat cu familia, completând paleta acestora şi a mijloacelor de realizare. În plus, acesta are menirea de a da coerenţă tuturor demersurilor parteneriale realizate prin implicarea membrilor familiei.**